شه‌فه‌ق نیوز/ وه بوونه‌ی سه‌فر کردن کورده‌یل فه‌یلی نیشتیمنه ده‌منیشت سه‌باح که‌ریم عه‌بدالله (سه‌باح مه‌نسووری) ک ده به‌غدا هاتگه‌سه دی.
شه‌فه‌ق نیوز/ وه بوونه‌ی سه‌فر کردن کورده‌یل فه‌یلی نیشتیمنه ده‌منیشت سه‌باح که‌ریم عه‌بدالله (سه‌باح مه‌نسووری) ک ده به‌غدا هاتگه‌سه دی.
له یه‌ولا ئی ده‌مته‌قه دخوه‌نن. ئیمه یه‌کجار ده ساڵ 1968 زایه‌نی یه‌کجا سه‌فر کریایمن، هاوردنه‌مان ده جامییه‌ی کرماشان، نزیکه‌ی دو مانگ هیشتنه‌مان، ئمجا ده‌وڵه‌ت ئێران وت ک هه‌ر که‌سێ قه‌وم و کاره دیرێ ده ئێران، ئه‌ر بیان ببنه زامنێیان، دتوانن بچنه لایان، ئمجا باپیرم سه‌ر باوگییم ک ده ئیلام بی و هه ده عراق نه‌بی، هاته شوونمان وه کرماشان و بی وه زامنمان بره‌مان وه ئیلام، ده‌وره‌یله شه‌ش هه‌فت مانگ ده هووز باپیرانمان بیمن ک ده‌وڵه‌ت عراق وت ک کورده‌یل فه‌یلیێ ک ته‌سفیر بینه دتوانن بیانه دۆما و ئیمه چگیمنه دۆما ئه‌ڕا به‌غدا.
له یه‌ولا ئی ده‌مته‌قه دخوه‌نن. ئیمه یه‌کجار ده ساڵ 1968 زایه‌نی یه‌کجا سه‌فر کریایمن، هاوردنه‌مان ده جامییه‌ی کرماشان، نزیکه‌ی دو مانگ هیشتنه‌مان، ئمجا ده‌وڵه‌ت ئێران وت ک هه‌ر که‌سێ قه‌وم و کاره دیرێ ده ئێران، ئه‌ر بیان ببنه زامنێیان، دتوانن بچنه لایان، ئمجا باپیرم سه‌ر باوگییم ک ده ئیلام بی و هه ده عراق نه‌بی، هاته شوونمان وه کرماشان و بی وه زامنمان بره‌مان وه ئیلام، ده‌وره‌یله شه‌ش هه‌فت مانگ ده هووز باپیرانمان بیمن ک ده‌وڵه‌ت عراق وت ک کورده‌یل فه‌یلیێ ک ته‌سفیر بینه دتوانن بیانه دۆما و ئیمه چگیمنه دۆما ئه‌ڕا به‌غدا.
باوگم ماڵه‌گه‌مان نه‌فرووشا و دایه‌ی وه ئه‌مانه‌ت و باوگم چوون خوه‌ی جنسیه‌ی عراقی و هه‌ق ماڵکیه‌ت ماڵ نه‌داشت ماڵه‌گه کردبیگه نامێ یه‌کێ له‌ ناسیاگه‌یله، وه‌ختێ ک هاتیمنه دۆما وه به‌غدا یاروو ک دنان تێژ کردبی ئه‌ڕا ماڵه‌مان وه زوور و مه‌ین و منا هیشته‌مانه گرد وه‌لێ نامحه‌وشه‌گه دوکوت کرد وه‌ردمان و کوتێ برد ئه‌ڕا خوه‌ی.
جارێ تر، ئیمه ده ساڵ 1971 زایه‌نی، م سێزده ساڶان و کڵاس شه‌شم ئبتدایی خڵاس کردبیم، ده زمسان، له ناکامه‌و که‌ڵکه‌ڵه‌ی خستنه نام هووزه‌یل ئیمه ک ئیوه ئقامه دیرن و ئیلامین و جنسیه‌ی عوسمانی نه‌یرن و یه‌ک هه‌فته وه‌خت دیرن ک بچن وه دۆما ئه‌ڕا ئێران. باوگم ده مه‌ڵکشای ئیلام هات‌بی وه دی و له پانزه‌ ساڵانه‌و ئه‌ڕا کارگه‌ری له ئیلام سه‌ر ئه‌ڵگرت‌بی و چگ‌بی ئه‌ڕا به‌غدا، وه‌لێ داڵگم ک هه‌مجا مه‌ڵکشاین ده به‌غدا هاتگه‌سه دی.
باوگم ده به‌غدا ده کار شیشه بی، ده عه‌گد جام، کار دکرد و ماڵمان ده حه‌ی‌ ئه‌کراد بی ده سه‌وره. ماڵه‌گه هن خوه‌مان بی و خاونماڵ بیمن. ئیمه ده به‌غدا شه‌ش کوڕ و دو دۆت بیمن ک ده‌وره‌یله برا گه‌په‌گه‌مان شانزه‌ساڵان بی و برا بۆچگه‌گه‌م یه‌ک دو ساڵان بی.
ها ویرم، برا بۆچگه‌م ده نام کووچه‌گه وه کوردی قسه کردبی، به‌قاڵ سه‌رکووچه‌گه ک به‌عسی بی، قسه‌ڕه‌سنی کردبی ک یانه کورد فه‌یلی و خوه‌یان ئه‌وشاردنه. یه‌کێ له هامسا عه‌راوه‌یله‌مان ک ده‌س‌ ده نام بی و کار وه ده‌س ده ده‌وڵه‌ت و هاموشوومان دکرد، له رووی دڵسووزی وه باوگم وت‌بی "ته‌را دخوازن سه‌فرتان بکه‌ن، هه‌ر چێ دیرن بفرووشن تا ده‌وڵه‌ت نه‌بردگه‌سه‌یان" باوگم وه ئایم وه ئایم، راوفه نا و سێ مانگ وه‌خت گرت تا گرد و ورد ببیمن و هه‌ر چێ داشتیمن ته‌ڕفرووش کردیمن تا پوول بکه‌فێگه ده‌سمان و ده‌س په‌تی نه‌مینیمن.
دۆمای سێ مانگ، هاتیمنه خوسره‌وی مایمن و جی‌ئه‌ڵ‌جی ده‌وڵه‌ت ئێران بڕ بڕمان کرد، بڕێ ئه‌ڕا جیروفت و بڕێ ئه‌ڔا ئه‌راک کل کریان. ده ئه‌راک، نزیکه‌ی یه‌ک ساڵێ ده جامییه‌ی (مه‌سجدێ) گشتمان نان، هه‌ر دنگه‌یێگ وه چادر و په‌ڕوو به‌ش کردن ده نامه‌ین یه‌ک بنه‌ماڵه، نزیکه‌ی ده دوانزه متر بی ک گشتمان بان ئه‌ڵ بان دخه‌‌فتیمن.
بیس‌ و په‌نج بنه‌ماڵه بیمن. ده‌وڵه‌ت شا، ئه‌و جاره هیچ وه‌مان نه‌دا، وه‌لێ ئه‌راکییه‌یله ده رێ خودا وه عه‌لاکه و سه‌وه‌ته، نان و ته‌ماته و خا و خوارده‌مه‌نی ئه‌ڕامان دهاوردن و ده‌وران فره سه‌ختێ داشتیمن و دی نه‌توانستیمن وه مه‌دره‌سه‌یش بچیمن. ئمجا له ته‌نگی گشتمان کارگه‌ری دکردیمن، باوگم عه‌ره‌بانه‌ی چوار چه‌رخێ ئه‌ڔامان سه‌ن و با دبردیمن، دۆمای قه‌یرێ م ده به‌سته‌نی‌فرووشیێگ شاگردی دکردم و کراده‌س دسه‌نم.
ئه‌و دۆمای چه‌ن مانگ، باوگم دی ئه‌راک فایده‌ی نه‌یرێ، هاورده‌مان ئه‌ڕا تێهران، خیاوان پامنار، ده لای کووچه مه‌روی ک مه‌ڵوه‌ن کارگه‌ری کورده‌یل فه‌یلی بی. دۆمای ئه‌وه وه خاتر ژاری و نه‌داری دی وه مه‌دره‌سه نه‌چگیمن و هه ده ئه‌و کڵاس شه‌شه‌ی به‌غدا مام و کارگه‌ری و ئمگل کار سه‌نین و فرووش کاڵا دکردیمن.
چوون عێشه‌ت و کار و بار و زنه‌ی ده ئێران ئه‌ڕا ئیمه ک تاڕیایمنه ده عراق و ده تێهرانیش هه وه نام عه‌راوه‌یله دناسینه‌مان، ده ساڵ 2003 سه‌ر ئه‌‌ڵگرتیمن و چگیمن ئه‌ڕا ئوروپا ک په‌نابه‌ر ببیمن. وڵات وه وڵات چگیمنه سووئد، نزیکه‌ی ده سووئد شه‌ش ساڵێ بیمن و وه‌ داخه‌وه ده‌وره‌یش نه‌توانستیمن عێشه‌ت بکه‌یمن و وه خاتر بیماری و بڕێ تر دووزه‌مه ک بییه‌سه به‌ش کورده‌یل فه‌یلی، هاتیمنه دۆما.
یه بان دوانزه ساڵه ک دواره هاتیمنه‌سه ئێران، هه‌مجا هه‌ر ئه‌و چاره‌نووسه هه‌میشان بێکاری و بێ‌ماڵی و بێ‌ده‌سهه‌ڵاتییه ولمان نه‌کردگه، چمان ناوک کورد فه‌یلی هه وه‌رد ژاری و هه‌ژاری بڕیاگه. ئه‌و شاعره راس وتگه ک "بێ‌وڵات له بای" ، ئیمه‌‌ی کورد فه‌یلی ده راسی "بێ‌سه‌رزه‌من‌تر له وا" بیمنه ده دریژای تاریخ. ئیمه چین سووزیاگ و سوته‌زاریمن و وه ول سه‌ر له‌مان شێواننه ده نامه‌ین ئێران و عراق و که‌سێ وه خاونمان نه‌دبێ.
هێمان هه‌م زاڕوویم ده نام کووچه و خیاوانه‌یله‌ی به‌غدا، ده نام مه‌دره‌سه‌گه‌مان، سه‌رگه‌ردانه و حه‌یر ماگه و ویر کردن له‌ی چشته‌یله ده‌وخمان دکه‌ێ و نه‌دزانیمن عه‌له‌موود چه، ئیمه ک ده به‌غدا هاتیمنه دی بڕێ پاپه‌تی و عونسوری هاتن زاڕوویمان سووزان و جورێ ته‌پ ئه‌ڵه‌مان شێویا ک هالیمان، چین ئه‌ڵ پشت چین، وه رانه‌ی راس نه‌نیشتیمنه و نه‌دزانیمن ک هانا وه کێ دتوانیمن ببه‌یمن تا وه فریامان بڕه‌سێ و هاناڕه‌سێ ئه‌ڕا کورد فه‌یلی نه‌دناسیمن، ئاخین و داخینمانه.
